Vier weer in hof vir mangat-moordDie beskuldigdes staan agter regslui in die beskuldigingsbank. Van links is Estelle Ready, Gerhardus Pienaar Papenfus, Kevin Johnson en Ruvan Regionald Furst. Foto: Phillip Bruwer Die vier verdagtes wat teregstaan van die moord op Danie Dreyer (64), voormalige polisiebrigadier en sakeman van Pretoria, het Dinsdag weer in die hof verskyn nadat hul borgtogaansoeke in Mei misluk het. Estelle Reddy (36), haar vriend Gerhardus Pienaar Papenfus (41), Kevin Johnson (29) en Ruvan Regionald Furst (42) staan tereg op aanklag van moord wat as ŉ skedule ses-misdaad aangehoor word. Die vier het gesamentlik in die Pretoria-streekhof verskyn waarna die saak tot 29 September uitgestel is vir verdere ondersoek. Hulle bly in aanhouding. Maroela Media het vroeër berig Reddy het haarself op 4 April by die Villieria-polisiestasie oorgegee, waarna sy die polisie gewys het waar Dreyer op 28 Maart in sy kamer in sy huis in Villieria vermoor is. Dreyer se kamer is aan die brand gesteek. Reddy het ook uitgewys waar Dreyer se liggaam in ŉ mangat in Capital Park gestort is, langs die huis in Flowerstraat, waar Papenfus woon. Dit het die brandweer bykans vier uur geneem om Dreyer se liggaam uit die mangat te verwyder. Die liggaam is glo met die hulp van Papenfus, Johnson en Furst in die mangat gegooi waarna suur oor sy liggaam uitgegooi is in ŉ poging om van bewyse ontslae te raak. Papenfus is kort nadat Dreyer se liggaam gevind is, in hegtenis geneem. Dreyer se voertuig en vuurwapen is in sy besit gevind. Daar was ook twee sakke met klere met bloedspatsels op in sy kamer. Die klere behoort glo aan Johnson en Furst. Johnson is op 6 April in Eersterust in hegtenis geneem. Furst is op 12 April in hegtenis geneem nadat hy hom aan die polisie oorgegee het. Dreyer laat twee broers, ŉ suster, drie seuns en ŉ dogter agter. Hy het ná 20 jaar in die polisie uitgetree en sy eie onderneming, Jakaranda Grafstene, begin. Lees alle vorige berigte oor die Villieria-moord op Maroela Media.